Virallinen lehti nro C 196 , 22/06/1998 s. 0077



KIRJALLINEN KYSYMYS E-4099/97 komissiolle esittäjä(t): Winifred Ewing (ARE) (16. tammikuuta 1998) Aihe: Sopimusten tekeminen Euroopan komissio ja Euroopan ympäristökeskus ovat usein tehneet sopimuksia belgialaisen G.I.M.- eli Geographic Information Management -yhtiön kanssa (mm. GISCO/Luxemburg ja Eurostat) muun muassa Corine- ja Phare-ohjelmia varten. Useimmat näistä sopimuksista tehtiin ilman minkäänlaista kilpailua. 1. Voiko komissio antaa luettelon sopimuksista, jotka on tehty GIM Belgian ja GIM Luxemburgin kanssa viimeisten viiden vuoden aikana? Millaista menettelyä noudattaen nämä sopimukset tehtiin? Mitkä olivat tehtyjen sopimusten hinnat ja mille ajalle sopimukset tehtiin? 2. Onko komissio tietoinen siitä, että GIM Luxemburg omistaa 99 % GIM Belgian osakkeista, ja siitä, että Bahamalla sijaitseva yhtiö nimeltä KIVAL Consultants omistaa 75 % GIM Luxemburgin osakkeista? 3. Bahama on tunnetusti maa, jonka lainsäädäntö estää yhtiöiden osakkeenomistajien henkilöllisyyden selvittämisen. Lainsäädännön tavoitteena on houkutella yrityksiä, joiden osakkeenomistajat haluavat pysyä tuntemattomina. Myöntääkö komissio, että ei ole suositeltavaa tehdä sopimuksia sellaisten yhtiöiden kanssa, joiden osakkeenomistajista suurin osa sijaitsee tällaisessa paikassa? 4. Katsooko komissio, että niiden yritysten, joiden kanssa se tekee sopimuksia, tulisi paljastaa osakkeenomistajiensa henkilöllisyys, jotta voitaisiin estää sopimusten tekeminen sellaisten yritysten kanssa, joilla on yhteyksiä salaisiin järjestöihin? Komission jäsenen Erkki Liikasen komission puolesta antama vastaus (18. maaliskuuta 1998) 1. Komissio on tehnyt viime vuosina useita sopimuksia Geographic Information Management (GIM) -yhtiön kanssa. Viiden viimeisen vuoden aikana on tehty neljä sopimusta ulkoisen avun ja nimenomaan PHARE-ohjelman puitteissa. Koska sopimukset ovat koskeneet rahamääriä, jotka ovat alle taloudellisen tuen myöntämisestä Unkarin tasavallalle ja Puolan kansantasavallalle annetussa neuvoston asetuksessa (ETY) N:o 3906/89 ((EYVL L 375, 23.12.1989. )) säädetyn 50 000 ecun rajan, kolme sopimuksista on tehty yhtiön kanssa suoraan. Sopimukset ovat koskeneet karttojen laatimista ja niiden kesto on vaihdellut vuodesta kolmeen. Ulkoisen avun ohella on viimeisen viiden vuoden aikana tehty neljä sopimusta. Kolme näistä on julkaistu EYVL:ssa, ja neljännen määrän jäätyä alle julkaisurajan se tehtiin varainhoitoasetuksen määräysten mukaisella rajoitetulla menettelyllä ((EYVL L 356, 31.12.1977. )). Kaikki nämä sopimukset on näin ollen tehty julkisia hankintoja koskevien varainhoitoasetuksessa ja julkisista hankinnoista annetuissa direktiiveissä säädettyjen menettelyjen mukaisesti. Yhtiö on suoriutunut kaikista sopimuksista tyydyttävällä tavalla. Töiden suunnittelussa ja toteutuksessa ei ole ollut ongelmia. 2. ja 3. Julkisia palveluhankintoja koskevien direktiivien, erityisesti tekomenettelyjen yhteensovittamisesta annetun direktiivin 92/50/ETY ((EYVL L 209, 24.7.1992. )) 29 ja 30 artiklan nojalla voidaan sulkea pois sellaiset palvelun suorittajat, jotka ovat laiminlyöneet verojen, maksujen tai sosiaaliturvamaksujen maksamisen. Sitä vastoin yritystä ei voida sulkea kilpailun ulkopuolelle sillä perusteella, että sen osakepääoma kuuluu tietylle henkilölle tai tietylle yritykselle. Tällainen peruste olisi direktiivien nojalla syrjivä. Vaikeuttaakseen veronkiertoa komissio voi pyytää palvelun suorittajilta tarvittavat todistukset. Komissio edellyttää PHARE-ohjelman konsulttilistalle hyväksyttyjen konsulttien kotipaikan olevan joko jäsenvaltiossa tai edunsaajavaltiossa. Sellaiset palvelun suorittajat tai sopimusosapuolet, joiden epäillään olevan yhteydessä laittomiin järjestöihin, tutkitaan erikseen. Komissio saa tiedon tutkimuksen tuloksista. Yksityiskohtaiset tiedot neljästä 50 000 ecua ylittävästä sopimuksesta lähetetään suoraan arvoisalle parlamentin jäsenelle ja parlamentin pääsihteeristölle.